**ELŐTERJESZTÉS**

**Tiszavasvári Város Önkormányzata**

**Képviselő-testületének**

**2025. október 15-én tartandó rendkívüli ülésére**

Az előterjesztés tárgya: Egyeztetés kezdeményezése a Magyar Közút Nonprofit Zrt.-vel a jövőbeni fejlesztési tervekről

Melléklet: -

Az előterjesztés előadója: Balázsi Csilla polgármester

Az előterjesztés témafelelőse: Kovács Edina köztisztviselő

Az előterjesztés ügyiratszáma: TPH/1159-4/2025.

Az előterjesztést véleményező bizottságok a hatáskör megjelölésével:

A rendkívüli ülés anyagát bizottságok nem tárgyalják.

Az ülésre meghívni javasolt szervek, személyek:

|  |  |
| --- | --- |
|  |  |
|  |  |
|  |  |

Egyéb megjegyzés: -

Tiszavasvári, 2025. október 10.

Kovács Edina

témafelelős

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520-500 Fax.: 42/275–000 E–mail: tvonkph@tiszavasvari.hu

Témafelelős: Kovács Edina

**ELŐTERJESZTÉS**

**- a Képviselő-testülethez -**

**Egyeztetés kezdeményezése a Magyar Közút Nonprofit Zrt.-vel**

**a jövőbeni fejlesztési tervekről**

Tisztelt Képviselő-testület!

2025. szeptember 10-én személyes egyeztetésen voltam a Magyar Közút Nonprofit Zrt. cégvezetőjénél, Szilvai József Attilánál, ahol jeleztem többek között a Tiszavasvárin keresztül húzódó 36-os számú országos közút főúthoz méltatlan állapotát és a mellette lévő járdák és zöldfelületek tulajdoni viszonyainak rendezésével kapcsolatos elképzeléseinket. A Cégvezető Úrral történt egyeztetés pozitívan zárult és nyitottak a fejlesztési javaslatainkra, így kérte, hogy küldjük meg a jövőbeni fejlesztési terveinket, amelyek megvizsgálását követően újabb egyeztetésekre kerülhet sor.

Városunk fejlesztése és fejlődése érdekében az alábbi javaslatokat kívánom előterjeszteni:

**1.** **36-os számú országos közút rekonstrukciója**

Tiszavasvári város központján halad keresztül a 36-os számú országos közút (Kossuth u. 2833/1 hrsz, Petőfi u. 3134/7 hrsz, Vasvári Pál u. 1625/4 hrsz), melynek állapota több helyen nyomvályús, kátyúzott, valamint a padkák sem megfelelőek. Kérésem az lenne, hogy a főúton lévő forgalomnak és terhelésnek megfelelően az útburkolat rekonstrukciója megvalósulna a közeljövőben, akár több ütemre bontva.

**2. Körforgalom kialakítása Petőfi u. – Kossuth u. – Kabay János u. csomópontjában**

Évtizedes fejlesztési terve volt a városnak, hogy a Tiszavasvári, Kossuth u. (2833/1 hrsz) – Petőfi u. (3134/7 hrsz) – Kabay János u. (2354 hrsz) országos közutak csomópontjába egy körforgalom kerüljön. A körforgalom kialakítása egyszerűbbé és biztonságosabbá tenné ezt a csomópontot, melyet gyalogátkelőhelyek is kereszteznek. Ez a fejlesztési terv jelenleg is aktuális, amely a 36-os számú országos közút rekonstrukciójába is beilleszthető.

**3. 36-os főút (Vörösvári u.) – Petőfi u. – Hősök u. - Gépállomás u. kereszteződésének biztonságosabbá tétele**

Ebben a csomópontban öt út találkozik, amelyben több baleset is volt már. Szeretnénk itt is egy a közlekedés szempontjából biztonságosabb kereszteződés kialakítását megvalósítani, azonban ehhez szükség van a Magyar Állam közreműködésére, tekintettel a 36-os főútra és a mellette húzódó vasút közelségére. Szükséges megvizsgálni a körforgalom lehetőségét, amennyiben az technikai okok miatt nem megvalósítható, abban az esetben keresni kell a további lehetőségeket.

**4. Petőfi u. (3134/4, 3201, 3565 hrsz) országos közúttá való minősítése**

A 36-os számú főutat a 3632 j. (Tiszalök-Tiszavasvári összekötő) úttal a Tiszavasvári, Petőfi u. (3134/4, 3201, 3565 hrsz) köti össze, amely elég nagy forgalmat bonyolít le, így 2019. év végén felújításra került a Petőfi u. (3565, 3201 hrsz) burkolata. Ez az útszakasz gyakorlatilag egy elkerülő út, melyet nem csak a lakosok, de a mezőgazdasági gépek és tehergépjárművek is használnak. Szeretnénk felajánlani ezt az útszakaszt a Magyar Állam részére, annak érdekében, hogy az országos közúthálózat részévé váljon. Amennyiben az állam átvenné ezt az útszakaszt, akkor a padkák javításának a terhe is lemenne az önkormányzatról, ugyanis itt a padkarendezés minden évben szükséges.

**5. Ady Endre u. (18/2 hrsz) sétáló utcává való átalakítása**

Hosszú távú terveink között szerepel Tiszavasvári központjának (Városháza tér 10/3 hrsz) az átalakítása, fejlesztése, melyhez szorosan kapcsolódik az Ady Endre u. (18/2 hrsz), mely a Magyar Állam tulajdonában van. Az Ady Endre utcát a későbbiekben szeretnénk a térhez kapcsolni, mégpedig térkövezett sétáló utcaként, melyre nem engednénk rá a teljes forgalmat. Ehhez azonban egy komplex közlekedési terv elkészítése szükséges, melyben az Ady Endre u. egyirányú forgalma átkerülne a Kölcsey utcára (10/2 hrsz), amennyiben ez megvalósulna, úgy az Ady Endre utcának a tulajdoni viszonyait is szeretnénk rendezni, azaz átkerülnek az önkormányzat tulajdonába.

**6. Kossuth u., Kabay János u., Vasvári Pál u. megosztása**

A Kossuth utcán (36-os országos közút) lévő járdák és a kerékpárút, a Kabay János utcán (2354 hrsz országos közút) lévő járdák, valamint a Vasvári Pál utcán (1625/4) lévő járdák mind a Magyar Állam tulajdonában vannak, ami egyrészt akadályt jelent a számunkra, mert így pályázni és felújítani is csak Magyar Állam és a Magyar Közút Nonprofit Zrt. bevonásával van lehetőségünk. Ezért szeretnénk, ha a Kossuth u. és a Kabay János u. és a Vasvári Pál u. megosztásra kerülne és az országos közút kivételével a többi közterület az önkormányzat tulajdonába kerülne át. Ezzel megnyílnának az önkormányzat előtt a pályázati lehetőségek, amelyek segítségével, illetve önerő ráfordításával elindulhatna a felújítása a központban lévő járdáinknak.

**7. Bajcsy-Zsilinszky u. tábla kihelyezése**

A Bajcsy-Zsilinszky u. a 3632 j. (Tiszalök-Tiszavasvári összekötő) út része, így ennek következtében nagy forgalmat bonyolít le, azonban ezen az úton sok gyermeknek kell átkelnie ahhoz, hogy eljusson az iskolába. Ezért egy figyelemfelhívó táblát szeretnénk kihelyeztetni mind két irányba a Zrínyi u. és Hősök u. kereszteződésénél, mellyel biztonságosabbá tudnánk tenni az átkelést. Ehhez viszont joga csak a Magyar Közút Nonprofit Zrt.-nek van, mivel a Bajcsy-Zsilinszky u. ezen szakasza a Magyar Állam tulajdonában van és a közút az üzemeltetője.

**8. Vörösvári u.** **tábla kihelyezése**

A Vörösvári utcán - a Városi köztemetőnél - lévő buszmegállókat nagy létszámban a Széles utcán élő lakosság használja, melyhez át kell kelniük a 36-os számú főúton, ezért indokolt lenne egy a gyalogos forgalomra való figyelemfelhívó tábla kihelyezése mind két irányba. Az említett út a Magyar Állam tulajdonában van, így tábla kihelyezésére a közút, mint üzemeltető jogosult.

Megkérem a Tisztelt Képviselő-testületet, hogy a - határozat-tervezetben foglaltaknak megfelelően - szíveskedjen döntést hozni.

Tiszavasvári, 2025. október 10.

**Balázsi Csilla**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETÉNEK**

**……/2025. (X.15.) Kt. számú**

**határozata**

**Egyeztetés kezdeményezése a Magyar Közút Nonprofit Zrt.-vel**

**a jövőbeni fejlesztési tervekről**

Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 13. § (1) bekezdés 2. pontjában foglalt feladatkörében eljárva az előterjesztést megtárgyalta, és az alábbi határozatot hozza:

1. **Támogatja az egyeztetés kezdeményezését a Magyar Közút Nonprofit Zrt.-vel és a Magyar Állammal az alábbi témakörökben:**
2. **36-os számú országos közút rekonstrukciója**
3. **körforgalom kialakítása Petőfi u. – Kossuth u. – Kabay János u. csomópontjában**
4. **36-os főút (Vörösvári u.) – Petőfi u. – Hősök u. - Gépállomás u. kereszteződésének biztonságosabbá tétele**
5. **Petőfi u. (3134/4, 3201, 3565 hrsz) országos közúttá való minősítése**
6. **Ady Endre u. (18/2 hrsz) sétáló utcává való átalakítása**
7. **Kossuth u., Kabay János u., Vasvári Pál u. megosztása**
8. **Bajcsy-Zsilinszky u. tábla kihelyezése**
9. **Vörösvári u.** **tábla kihelyezése**
10. **Felhatalmazza a polgármestert, hogy az I. pontban foglaltakkal kapcsolatosan kezdje meg az egyeztetéseket, és azok eredményéről folyamatosan tájékoztassa a Képviselő-testületet.**

**Határidő:** azonnal, esedékességkor **Felelős:** Balázsi Csilla polgármester